《海陵四至堂坐月寄怀宾谷节谷节使师扬州》
清代·陈裴之

四并堂中别公去，四至堂中傍公住。也知公未到斯堂，光辉照遍淮南树。

淮南遗泽海陵长，绍圣名齐有美堂。康乐达人绵祖德，士安惠政满江乡。

绣衣借寇从来有，六州霖雨争骧首。夹道焚香送使车，问公还忆棠阴否。

宣慰欣传简郑韩，簪缨休作尚衣看。堂帘一德承恩易，节钺重来异数难。

圣心独眷江南重，盐梅好作和羹用。早识元龄公辅才，待偿昭达台垣梦。

蜀冈公燕狎烟霞，别馆题襟护碧纱。翠饮玉炉三涧雪，红簪金带四围花。

致亲许我听官鼓，绛随才愧兼文武。八表间停南浦云，一鞭催踏东华土。

甓社珠光照海东，屋梁颜色正思公。江山夜共冰轮影，丝竹秋生绛帐风。

蕙{木边}仿佛看题字，匆匆廿七年前事。当时童子问何知，此日勉为清白吏。

月阙微名阚泽惭，祝公开府又东南。魏公昼锦堂成后，六至还应续美谈。

作者简介：陈裴之，字孟楷，号小云，又号朗玉，钱塘人。诸生，官云南府南关通判。有《澄怀堂集》。